b'\n_START_ARTICLE_\nSlikanje z magnetno resonanco\n_START_PARAGRAPH_\nSlikanje z magnetno resonanco je tehnika, s katero lahko prostorsko odvisnost obna\xc5\xa1anja atomskih jeder v magnetnem polju prika\xc5\xbeemo kot dvodimenzionalno sliko. Uveljavila se je kot neinvazivna medicinska diagnosti\xc4\x8dna tehnika, pa tudi kot metoda, s katero lahko v geologiji dolo\xc4\x8damo prepustnost kamnin za ogljikovodike. Za slikanje z magnetno resonanco se pogosto uporablja kratica MRI, ki izhaja iz angle\xc5\xa1kega izraza Magnetic resonance imaging. Uporablja se tudi kratica MRT, ki prav tako izhaja iz angle\xc5\xa1kega izraza Magnetic Resonance Tomography. Za odkritje slikanja z jedrsko magnetno resonanco in izbolj\xc5\xa1avo postopka sta Paul Lauterbur in sir Peter Mansfield leta 2003 prejela Nobelovo nagrado za medicino in fiziologijo.'